En række politikere, dyreværnsfolk og justitsminister Lene Espersen, besøger på mandag en nordjysk rævefarm for at se på dyrenes forhold.

På mandag går turen til Bjarne Mecklenburgs rævefarm i Sæby. En lang række folketingspolitikere vil besøge rævefarmen sammen med justitsminister Lene Espersen for at se på de forhold rævene lever under i fangenskab. Reglerne for produktion af ræve blev kraftigt strammet tilbage i 2004. Nu håber Dyrenes Beskyttelse på, at besøget på rævefarmen, kan få politikerne til at stramme reglerne yderligere. - Et så stort rovdyr som en ræv gående rundt i et lille trådbur på 1 kvadratmeter, det er ganske enkelt ikke i orden. I buret kan ræven hverken udfolde sit jagtinstinkt, skjule sig eller løbe. Vi ønsker et stop for bur-ræve nu, siger Ole Münster, direktør i Dyrenes Beskyttelse.